Regionsudvalgets udtalelse om:

- "Meddelelse fra Kommissionen til Europa-Parlamentet og Rådet Bedre tjenesteydelseskvalitet i søhavne: En nøgle til europæisk transport", og "Kommissionens forslag til Europa-Parlamentets og Rådets direktiv om markedsadgang for havnetjenester",

- "Arbejdsdokument fra Kommissionens tjenestegrene om offentlig finansiering og afgiftspraksis i EF's søhavne (udarbejdet på grundlag af informationer fra medlemsstaterne)", og

- "Kommissionens forslag til Europa-Parlamentets og Rådets direktiv om meldeformaliteter for skibe, der sejler til og Fællesskabets havne"

(2002/C 19/02)

REGIONSUDVALGET HAR -

under henvisning til Kommissionens meddelelse til Europa-Parlamentet og Rådet om "Bedre tjenesteydelseskvalitet i søhavne: En nøgle til europæisk transport" og Kommissionens forslag til Europa-Parlamentets og Rådets direktiv om markedsadgang for havnetjenester [KOM(2001) 35 endelig - 2001/0047 (COD)] samt Arbejdsdokument fra Kommissionens tjenestegrene om offentlig finansiering og afgiftspraksis i EF's søhavne (udarbejdet på grundlag af informationer fra medlemsstaterne) (SEK(2001) 234) og Kommissionens forslag til Europa-Parlamentets og Rådets direktiv om meldeformaliteter for skibe, der sejler til og fra Fællesskabets havne [KOM(2001) 46 endelig - 2001/0026 (COD)](1),

under henvisning til Rådets beslutninger af 26. februar og 13. marts 2001 om i henhold til EF-traktatens artikel 265, stk. 1, og artikel 80 at anmode om Regionsudvalgets udtalelse,

under henvisning til præsidiets beslutning af 13. juni 2000 om at henvise det forberedende arbejde til Underudvalg 3 "Europæiske Net, Transport, Informationssamfundet",

under henvisning til Europa-Parlamentets og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet,

under henvisning til Kommissionens direktiv 2000/52/EF om gennemskueligheden af de økonomiske forbindelser mellem medlemsstaterne og de offentlige virksomheder,

under henvisning til Rådets direktiv 98/41/EF om registrering af de ombordværende på passagerskibe, som sejler til og fra havne i Fællesskabets medlemsstater,

under henvisning til forslag til Regionsudvalgets udtalelse (CdR 161/2001 rev. 1), som blev vedtaget af Underudvalg 3 den 4. juli 2001 med Gianfranco Lamberti (I, PSE) som ordfører,

og ud fra følgende betragtninger: søtransport spiller allerede nu en stor rolle inden for EU, og der er behov for at øge søtransporten for at skabe et effektivt transportnet, der dels indgår i en intermodal sammenhæng, dels er et alternativ til den landbaserede transport;

da havne har afgørende betydning for gennemførelsen af ovennævnte mål, er det nødvendigt at indføre normer på EU-plan, der tilgodeser subsidiaritetsprincippet og samtidig skaber en juridisk platform, som kan sikre overholdelse af konkurrenceprincipperne og de grundlæggende frihedsrettigheder, der er fastlagt i traktaten, og effektivisere de nuværende procedurer i havnene;

havnenes udvikling har stor betydning for kystregionerne og for de lokale myndigheder, da de har stor indflydelse på den samlede økonomiske udvikling i samfundet -

på den 40. plenarforsamling den 19.-20. september 2001 (mødet den 20. september) enstemmigt vedtaget følgende udtalelse.

1. Kommissionens forslag til Europa-Parlamentets og Rådets direktiv om meldeformaliteter for skibe, der sejler til og fra Fællesskabets havne

1.1. Regionsudvalget kan kun bifalde, at det foreslåede direktiv sigter mod at fremme short sea shipping ved at forenkle meldeformaliteterne i forbindelse med de formularer, der kræves af skibe, som sejler til og fra EU-havne.

1.2. Det er derfor ganske rigtigt nødvendigt, at medlemsstaterne anerkender de standardiserede IMO FAL-formularer (der er vedtaget med IMO FAL-konventionen). Det drejer sig om:

- IMO FAL-formular nr. 1, "Almindelig erklæring", som indeholder oplysninger om skibet,

- IMO FAL-formular nr. 3, "Erklæring om skibsstores",

- IMO FAL-formular nr. 4, "Erklæring om besætningens personlige ejendele",

- IMO FAL-formular nr. 5, "Besætningsliste", som indeholder oplysninger om besætningens størrelse og sammensætning, og

- IMO FAL-formular nr. 6, "Passagerliste", som kræves af skibe, der har ret til at transportere 12 passagerer eller derunder.

1.3. Regionsudvalget tilslutter sig, at det ikke er hensigtsmæssigt at anvende følgende IMO FAL-formularer:

- IMO FAL-formular nr. 2, "Lasterklæring". Denne formular ville ikke forenkle, men forøge skibsfartens administrative byrde, fordi de oplysninger, den kræver, allerede er indeholdt i fragtmanifestet, som tjener både et kommercielt og et officielt formål.

- IMO FAL-formular nr. 6, når der er tale om skibe, der har ret til at transportere mere end 12 passagerer, fordi direktiv 98/41/EF kræver flere og mere detaljerede oplysninger end IMO FAL-formularen (f.eks. oplysninger om et eventuelt behov for særlig pleje) og sigter mod sikkerhed for menneskeliv på søen.

1.4. Regionsudvalget er enig i de tekniske specifikationer, der er fastsat i forbindelse med formularerne, og tilslutter sig, at de kompetente kontrolmyndigheder skal acceptere gyldigheden af oplysninger, der gives på en læselig måde, også når de er udfærdiget ved automatisk databehandling.

1.5. Regionsudvalget bifalder den procedure, der er fastlagt i artikel 5 for vedtagelse af eventuelle ændringer til direktivets bilag og henvisninger til IMO-instrumenter.

1.6. Fristen for medlemsstaternes gennemførelse af direktivet (artikel 7) bør imidlertid fastsættes til et år efter direktivets vedtagelse.

2. Kommissionens forslag til Europa-Parlamentets og Rådets direktiv om markedsadgang for havnetjenester

2.1. Havnepolitikken bør også fremover udformes på et erhvervs- og transportpolitisk grundlag for at sikre større hensyntagen til kommercielle og erhvervsmæssige interesser. Adgangsbegrænsninger og monopolrettigheder af offentlig eller privat art til eksempelvis lodsning, bugsering, fortøjning og lastbehandling må afvikles.

2.2. Efter Regionsudvalgets opfattelse er det hensigtsmæssigt at præcisere, at direktivet også finder anvendelse på typiske tjenester i havne, der ganske vist ligger i nærheden af flodudmundinger, men er anerkendt som søhavne.

2.3. Bestemmelsen i artikel 6, stk. 5, bør præciseres nærmere, eftersom direktivet udtrykkeligt pålægger medlemsstaterne at sikre, at deres sociale lovgivning anvendes.

2.4. Hvad angår begrænsninger i antallet af leverandører af havnetjenester (artikel 7), mener Regionsudvalget, at øget effektivitet og gennemsigtighed samt fri adgang til markedet for havnetjenester ikke sikres bedst ved at fjerne begrænsningerne, men ved at sikre potentielle tjenesteleverandører adgang til marked gennem anvendelse af udbudsprocedurer i overensstemmelse med de principper, der er fastsat i EU-retten.

Kravet om, at den kompetente myndighed mindst skal tillade to tjenesteleverandører for hver kategori last, kan være vanskeligt at opfylde og desuden være uforeneligt med visse former for trafik. Ikke alene plads- eller kapacitetsproblemer (der er forudsætningen for, at antallet af tjenesteleverandører må begrænses), men også spørgsmålet om økonomisk rentabilitet, markedets størrelse og virksomhedernes overlevelsesmuligheder kan stå i vejen for gennemførelsen af en sådan bestemmelse. Anvendelsesområdet bør i forbindelse med teknisk-nautiske tjenester udvides til at omfatte maritime indsejlingsruter til havn samt floder, der fungerer som indsejlingsrute til havne. Derudover skal direktivet åbne mulighed for at knytte havne-, flod- og farvandslodstjenester sammen i forbindelse med udbud. Dertil kommer, at man skal foretage en omhyggelig evaluering af sikkerhedsproblemer, når man fastsætter bestemmelser, der vedrører teknisk-nautiske tjenesteydelser (der tænkes her bl.a. specifikt på lodstjenester), som har karakter af almene tjenesteydelser, men som stiller helt specielle krav til bl.a. faglig kunnen. Regionsudvalget understreger, at netop hensynet til sikkerheden i havnene gør det hensigtsmæssigt at udelukke selvservicering.

2.5. Det bør præciseres i direktivet, om de plads- og kapacitetsproblemer, der er nævnt i artikel 7, skal begrundes ud fra de faktiske forhold eller på grundlag af prognoser, der udarbejdes af den kompetente myndighed. Begrebet "usædvanlige omstændigheder" bør belyses ved eksempler, og "lastkategori" bør præciseres.

2.6. Det bifaldes, at udvælgelsesproceduren skal være gennemsigtig og objektiv, og at udvælgelseskriterierne skal være proportionelle, ikke-diskriminerende og relevante. Hvad angår artikel 8, stk. 6, mener Regionsudvalget dog, at princippet om ikke-diskrimination, der er fastsat i artikel 12, stk. 4, og ankeadgangen, der er sikret i artikel 13, kunne være tilstrækkelige, og at det måske ikke er nødvendigt at kræve, at medlemsstaterne udpeger en anden kompetent myndighed og pålægger denne at gennemføre den pågældende udvælgelsesprocedure.

2.7. Den maksimalt tilladte varighed for tilladelser, der er fastsat i artikel 9, er for kort. De fastlagte tilladelsesperioder er ikke rimelige i tilfælde, hvor de pågældende aktiviteter kræver store investeringer fra tjenesteleverandørens side. Dette kunne tænkes at mindske investeringslysten og dermed havnesystemets effektivitet.

2.8. Under henvisning til subsidiaritetsprincippet forekommer det hensigtsmæssigt, at direktivet fastlægger selvserviceringens omfang og begrænsninger (artikel 11) og specificerer, at de kriterier, medlemsstaterne anvender i forbindelse med selvservicering, ikke må være mindre restriktive end kriterierne for leverandører af de samme tjenester.

2.9. Da det nye regelsæt har vidtrækkende konsekvenser, mener Regionsudvalget, at overgangsforanstaltningerne i artikel 16 bør tages op til fornyet overvejelse med henblik på at forlænge gyldighedsperioderne.

2.10. Regionsudvalget mener, at der skal skabes lige konkurrencevilkår mellem og inden for alle EU-havne. Dette indebærer også, at der er behov for gennemsigtighed i de finansielle relationer mellem medlemsstater, offentlige virksomheder og leverandører af havnetjenester.

Med forbehold af ovenstående bemærkninger bifalder Regionsudvalget hovedlinjerne i Kommissionens forslag.

3. Arbejdsdokument fra Kommissionens tjenestegrene om offentlig finansiering og afgiftspraksis i EF's søhavne

Regionsudvalget påskønner Kommissionens arbejdsdokument, men mener, at visse aspekter, som ifølge Kommissionen selv fortsat er uklare efter besvarelsen af spørgeskemaet, bør uddybes yderligere, før der fremsættes eventuelle lovforslag.

Generelle bemærkninger

Regionsudvalget støtter alle foranstaltninger, der sigter mod at udvikle de europæiske havne og søtransporten.

Regionsudvalget ser som helhed positivt på de foranstaltninger, Kommissionen foreslår til forbedring af søtransporten (især short sea shipping), bl.a. gennem procedureforenkling. Med sådanne foranstaltninger kan man inden for EU skabe grundlag for en bæredygtig transportudvikling, der bygger på intermodal transport og dermed på udvikling af søtransporten, som er et godt alternativ til landbaseret transport.

Konsekvenserne har stor betydning for de lokale og regionale myndigheder, der repræsenterer lokalsamfundene og derfor er stærkt engagerede i indsatsen for at sikre en samlet bæredygtig udvikling.

Regionsudvalget anbefaler, at der udformes yderligere foranstaltninger, som kan harmonisere og forenkle de administrative procedurer, der er pålagt skibsfarten, så søtransportens konkurrenceevne kan forbedres yderligere. Det kan bl.a. ske gennem øget anvendelse af de nye teknologiske redskaber i forbindelse med dokumenters fremsendelse og behandling, og der bør ydes støtte til modernisering af søfartssektoren på dette område.

I forbindelse med det foreslåede direktiv om adgang til markedet for havnetjenester henstiller Regionsudvalget, at udtalelsens forslag til ændringer og yderligere overvejelser om de enkelte artikler tages til følge.

Bruxelles, den 20. september 2001.

Jos Chabert

Formand for

Regionsudvalget

(1) EFT C 180 E af 26.6.2001, s. 85.